150 kilo løftet højt over hovedet. Det lyder tungt. Men det er det ikke for Lars Besand. For han har nemlig allerede slået flere rekorder i lige netop det. - Jeg kan ikke beskrive det med andre ord end "wow", fortæller den stærke mand. Men han vil mere. Til februar går han nemlig efter at slå verdensrekorden på 167 kilo. - Det kække svar vil være, hvorfor ikke? - Men det er fordi, jeg tror på, at man kan. Og hvis jeg tror på en ting, så tænker jeg også, jeg kan, understreger Lars Besand. Stubben har farmors navn Øvelsen hedder logpress og er en disciplin, hvor man presser en træstammelignende genstand over hovedet. Lars Besand har sin helt egen. - Som alle store flotte skibe, så har jeg valgt at døbe den et hunkønsnavn. Derfor hedder den Gertrud, fortæller Lars Besand, der har døbt sin træstamme efter sin farmor. Lars og Gertrud er tilsyneladende også et rigtigt godt par. For i 2022 slog han flere Danmarksrekorder med løft på 160 kilo med en træstamme. - Det er en vedholdenhed og en tro på, at man kan, selvom det hele gør ondt. Når alt gør ondt faktisk, understreger Lars Besand. Tidligere MMA-kæmper Interessen for styrketræning begyndte for 20 år siden. Den i dag 46-årige nordjyde var dengang MMA-kæmper. - Jeg havde ikke lige drivet til det mere. Og så var der en, der sagde: Du har løftet vægte hele tiden under MMA, måske skulle du prøve at gøre lidt ved det, forklarer Lars Besand. Det blev starten på noget stort. - Så blev jeg simpelthen bidt af den her jernbille, kan man nærmest kalde det. For jeg kunne slet ikke lade være, fordi jeg hele tiden kunne se, hvor jeg kunne rykke det hen, og hvad jeg kunne. Familien skal passes Men med et fuldtidsjob og en familie skal træningen dog planlægges. - Man skal være meget disciplineret med at sige, at min tid er, når børnene eller konen sover, fortæller Lars Besand. Derfor ringer hans vækkeur meget tidligt. Træningen starter nemlig allerede klokken fire om morgenen. - Det er fordi, det er vigtigt at huske mig selv på, at jeg kan mere, end jeg regner med, og måske burde jeg også gøre mere, end jeg gør, fortæller Lars Besand. Verdensrekorden skal slås til februar, og allerede nu er holdningen klar. - Det skal bare op. Der er ikke andre muligheder for det. Det skal op. Det er det, jeg har sat mig for. Har du set Pippi løfte en hest, jamen så se Lars løfte en log. Easy Peasy Lemon Squeezy, fortæller Lars Besand.

Opsummering:
Lars Besand og træstammen Gertrud går efter verdensrekorden til februar.